**ELŐTERJESZTÉS**

**Tiszavasvári Város Önkormányzata Képviselő - testületének**

**2024. május 9-én tartandó rendes képviselő-testületi ülésére**

**Az előterjesztés tárgya:** **A fogorvosi ügyeleti ellátásra vonatkozó feladatellátási szerződés megkötéséről**

**Melléklet:**

**Az előterjesztés előadója**: Szőke Zoltán polgármester

**Az előterjesztés témafelelőse**: Gazdagné dr. Tóth Marianna osztályvezető

**Ügyiratszám**: TPH/5967-…./2024.

**Az előterjesztést véleményező bizottságok a hatáskör** **megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30. pontja |
| Szociális és Humán Bizottság | SZMSZ 5. melléklet 1.10. pontja |

**Az ülésre meghívni javasolt szervek, személyek:**

|  |  |
| --- | --- |
|  |  |
|  |  |

Egyéb megjegyzés: -

Tiszavasvári, 2024. április 29.

**Gazdagné dr. Tóth Marianna**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gazdagné dr. Tóth Marianna

**ELŐTERJESZTÉS**

**-a Képviselő-testülethez-**

**A fogorvosi ügyeleti ellátásra vonatkozó feladatellátási szerződés megkötéséről**

**Tisztelt Képviselő-testület!**

A Képviselő-testület 134/2022. (V.11.) Kt. számú határozatával döntött arról, hogy a helyi lakosok alapellátásához kapcsolódó fogorvosi ügyeleti ellátásra az Egészségügyi Alapellátási Igazgatóság (4400 Nyíregyháza, Szent István u. 14.) szolgáltatóval köt szerződést.

Nyíregyháza Megyei jogú Város Közgyűlése a 91/2023. (VI.22.) határozatában az Egészségügyi Alapellátási Igazgatóságnak a Nyíregyházi Szociális Gondozási Központba 2023. szeptember 1. napjával történő beolvadásáról, valamint a Nyíregyházi Szociális Gondozási Központ nevének Nyíregyházi Szociális Gondozási és Egészségügyi Alapellátási Központra történő megváltoztatásáról döntött. A jogelőd intézmény szerződéseinek felülvizsgálata folyamatosan, jelenleg is zajlik.

Fentiekre tekintettel megküldték az alapellátáshoz kapcsolódó fogorvosi ügyeleti ellátás megszervezésére irányuló új feladat átadási/átvállalási szerződés tervezetét.

A szerződésben aktualizálásra került a település 2023. december 31-i állapot szerinti lakosságszáma, mely 12834 fő. A fogorvosi ügyelet helyszíne: 4400 Nyíregyháza, Szent István u. 14. szám. A fogorvosi ügyeleti rendelési idő: hétvégén és munkaszüneti napokon 8-14 óra között.

Az egészségügyi alapellátásról szóló 2015. évi CXXIII tv. (a továbbiakban: Eüatv.) 5.§-a szerint

„5.§ (1) A települési önkormányzat az egészségügyi alapellátás körében gondoskodik:

a) a háziorvosi, házi gyermekorvosi ellátásról,

b) a fogorvosi alapellátásról,

c) **az alapellátáshoz kapcsolódó** **fogorvosi ügyeleti ellátásról,**

d)

e) az iskola-egészségügyi ellátásról.”

Az önkormányzat fenti jogszabályhely alapján köteles gondoskodni az alapellátásához kapcsolódó fogorvosi ügyeleti ellátásról, melynek az Egészségügyi Alapellátási Igazgatóság jogutód intézménye a Nyíregyházi Szociális Gondozási és Egészségügyi Alapellátási Központtal kötött szerződés alapján tesz eleget.

Kérem a Képviselő-testületet az előterjesztés megtárgyalását követően hozza meg döntését.

Tiszavasvári, 2024. április 29.

**Szőke Zoltán**

**polgármester**

**határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2024. (……..) Kt. számú**

**határozata**

**Fogorvosi ügyeleti ellátásra vonatkozó feladatellátási szerződés megkötéséről**

Tiszavasvári Város Önkormányzata Képviselő-testülete az egészségügyi alapellátásról szóló 2015. évi CXXIII tv. 5.§ (1) bekezdés c) pontjában foglalt kötelezettsége teljesítése érdekében az alábbi határozatot hozza:

1. Dönt arról, hogy Tiszavasváriban az alapellátásához kapcsolódó fogorvosi ügyeleti ellátást a Nyíregyházi Szociális Gondozási és Egészségügyi Alapellátási Központtal (4400 Nyíregyháza, Vécsey köz 2.,adószáma: 15802451-2-15, képviseli: Nagyné Hermányos Zsuzsanna igazgató) .kötött feladatellátási szerződés alapján kívánja biztosítani a határozat 1. melléklete szerinti tartalommal.
2. Felkéri a polgármestert a döntésről tájékoztassa a Nyíregyházi Szociális Gondozási és Egészségügyi Alapellátási Központot.

**Határidő:** azonnal **Felelős**: Szőke Zoltán polgármester

…/2024. (…….) Kt. sz. határozat 1. melléklete

**FELADAT ÁTADÁSI/ÁTVÁLLALÁSI SZERZŐDÉS**

**AZ ALAPELLÁTÁSHOZ KAPCSOLÓDÓ FOGORVOSI ÜGYELETI ELLÁTÁS**

**MEGSZERVEZÉSÉRE**

**Amely létrejött egyrészről**

önkormányzat neve: TISZAVASVÁRI VÁROS ÖNKORMÁNYZATA

székhelye: 4440 Tiszavasvári, Városháza tér 4.

képviselője: Szőke Zoltán polgármester

adószáma: 15732468-2-15

mint feladat átadó önkormányzat (a továbbiakban: Átadó önkormányzat),

**másrészről**

egészségügyi szolgáltató neve: Nyíregyházi Szociális Gondozási és Egészségügyi Alapellátási Központ

székhelye: 4400 Nyíregyháza, Vécsey köz 2.

képviselője: Nagyné Hermányos Zsuzsanna

adószáma: 15802451-2-15

fenntartója: Nyíregyháza Megyei Jogú Város Önkormányzata

mint a feladatot átvevő egészségügyi szolgáltató (továbbiakban: Szolgáltató),

* a továbbiakban együttesen: Felek között alulírott helyen és időben, az alábbi feltételekkel:

**I. A SZERZŐDÉS TÁRGYA**

1. A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, az egészségügyi alapellátásról szóló 2015. évi CXXIII. törvény 5. (1) bekezdés c) pontja, valamint az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESzCsM rendelet 13. § (6) bekezdés c) pontja szerinti kötelező feladatot az Átadó önkormányzat a Tiszavasvári Város Önkormányzata Képviselő-Testületének 134/2022. (V.11.) határozata alapján – Tiszavasvári Város közigazgatási területén állandó lakóhellyel vagy tartózkodási hellyel rendelkező lakosok folyamatos ellátásának biztosítása érdekében – átadja a Szolgáltatónak, melyet a Szolgáltató jelen szerződésben foglalt feltétekkel átvállal.

2. Felek rögzítik, hogy Tiszavasvári Város ellátandó lakosságszáma 2023. december 31-i állapot szerint 12834 fő.

3. Az Átadó önkormányzat a szerződés hatálya alatt köteles minden év január 15-éig tájékoztatni a szolgáltatót az előző év december 31-ei állapot szerinti lakosságszámról.

4. A Felek az Átadó önkormányzat adatszolgáltatása alapján – szükség esetén – tárgyév január 31-éig felülvizsgálják a Feladat átadási/átvállalási Szerződést a fizetendő szolgáltatási díj és az annak alapját képező lakosságszám tekintetében.

**II. A SZOLGÁLTATÁS TARTALMA**

1. **Az ügyelet ellátásának helye:**

Fogorvosi ügyelet: 4400 Nyíregyháza, Szent István u. 14.

2. **Az ügyelet ellátásának ideje:**

Fogorvosi ügyeleti rendelési idő: Hétvégén és munkaszüneti napokon 8-14 óra között.

3. Szerződő felek kikötik, hogy amennyiben az ügyelet ellátásának helye vagy ideje változik, a Szolgáltató köteles az Átadó önkormányzatot haladéktalanul tájékoztatni az új körülményekről.

4. Szolgáltató biztosítja az ügyelet működéséhez szükséges személyi és tárgyi feltételeket az egészségügyi szolgáltatások nyújtásához szükséges szakmai minimumfeltételekről szóló 60/2003. (X.20.) ESzCsM rendeletben (a továbbiakban: Rendelet) meghatározottak szerint.

**III. A FELEK JOGAI ÉS KÖTELEZETTSÉGEI**

1. Szolgáltató köteles az átvállalt feladat jogszabályok, szakmai szabályok és protokollok szerinti szakszerű és folyamatos ellátására, a jogszabályok szerint szükséges, érvényes és hatályos engedélyek birtokában.

2. A feladatellátás akkor szerződésszerű, ha a Szolgáltató a szerződésben meghatározott feladatokat maradéktalanul, az Átadó önkormányzat érdekeinek megfelelően teljesíti.

3. Szolgáltató kötelezi magát arra, hogy jelen szerződés aláírását, valamint az Átadótól kért egyéb szükséges dokumentáció Szolgáltatóhoz történő beérkezését követően haladéktalanul kérelmezi az egészégügyi hatóságtól az ügyeleti ellátásra vonatkozó működési engedély Átadó önkormányzatra történő kiterjesztését. Szolgáltató a működési engedély hiteles másolati példányát köteles az Átadó önkormányzat részére a működési engedély beérkezésétől számított 5 munkanapon belül megküldeni.

4. Szerződő felek rögzítik és Átadó önkormányzat elfogadja, hogy a Szolgáltató más önkormányzatok ügyeleti ellátását is végzi átvállalt feladatként, illetve ügyeleti ellátás tárgyában további önkormányzatokkal szerződhet, azonban a Felek kikötik, hogy ezen körülmények következtében nem romolhat az ellátás színvonala.

5. Átadó önkormányzat köteles a feladatellátás teljesítéséhez szükséges adatokat, információkat és dokumentációkat a Szolgáltató rendelkezésére bocsátani.

6. Átadó önkormányzat az átadott adatok valódiságáért felelősséget vállal. A Szolgáltató részére átadott hibás vagy hiányos adatszolgáltatásból származó kárért Szolgáltató nem felel.

7. Átadó önkormányzat saját költségén köteles tájékoztatni a területén élő helyi lakosságot az ügyeleti ellátás helyéről, a rendelési időről, a betegellátás feltételeiről és módjáról.

**IV. A FELADATELLÁTÁS FINANSZÍROZÁSA**

1. Átadó önkormányzat jelen szerződés aláírásával felhatalmazza Szolgáltatót, hogy az ügyeleti ellátás közfinanszírozása tárgyában az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet alapján a Nemzeti Egészségbiztosítási Alapkezelővel (NEAK), mint finanszírozóval jelen szerződésben meghatározott egészségügyi tevékenységre finanszírozási szerződést kössön, és a finanszírozást az ügyeleti szolgáltatás kiadásaira felhasználja. Szolgáltató köteles a finanszírozási szerződésből származó kötelezettségeit maradéktalanul teljesíteni, és viselni a jogellenes vagy szerződésellenes magatartásból származó kár viselését, amennyiben az neki felróható.

2. Szerződő felek rögzítik, hogy az 1. pont szerinti finanszírozás kiegészítéseként az Átadó önkormányzat az igazolt lakosságszáma alapján 73.- Ft /fő/ év összegű szolgáltatási díjat fizet meg 12 havi egyenlő részletben.

3. A havi szolgáltatási díjat az Átadó önkormányzat köteles a szerződés szerinti összeg időarányos összegét, a tárgyhónapot követő hónap 15. napjáig átutalni a Szolgáltató MBH BANKNÁL vezetett 50453104-10025482 számú számlaszámára.

**V. EGYÜTTMŰKÖDÉS, KAPCSOLATTARTÁS, TITOKVÉDELEM**

1.Szerződő felek jelen szerződés teljesítése érdekében együttműködési kötelezettséget vállalnak, amelynek keretében kötelesek a szerződéssel kapcsolatos minden lényeges körülményt egymással haladéktalanul közölni.

2.Szerződő felek rögzítik, hogy mindennemű értesítést írásban is meg kell erősíteni, és azokat meg kell küldeni a másik fél címére. Mivel a munka során gyors döntések, állásfoglalások szükségessége merülhet fel, a Felek megállapodnak abban, hogy az értesítéseket elektronikus formában (e-mail) is elfogadják egymástól azzal, hogy az elfogadásról visszaigazolást küldenek a másik fél részére. Bármely fél által észlelt, a szerződésszerű teljesítést lehetetlenné tevő vagy akadályozó ok felmerülése, illetve szerződésmódosítás kezdeményezése esetén az értesítést aláírt levélben, postai úton elküldve vagy személyes átvétellel is meg kell erősíteni.

3. Szerződő felek az alábbi személyeket jelölik ki a jelen szerződés szerinti kapcsolattartónak, akik a megjelölt szakterületen az egyes feleket képviselik:

**Átadó önkormányzat részéről kapcsolattartó:**

1.név (szakmai)

beosztás:

telefonszám:

e-mail cím:

2.név (pénzügyi)

beosztás:

telefonszám:

e-mail cím:

**Szolgáltató részéről kapcsolattartó:**

1.név (szakmai) Vécsei István Csabáné

beosztás: alapellátási koordinátor

telefonszám: +36206699328

e-mail cím: alapellatas@eualapellatas.hu

2.név (pénzügyi) Metzner Zsolt

beosztás: intézményvezető

telefonszám: 06-42/512-300

e-mail cím: metzner.zsolt@kozim.hu

4. Szerződő felek a szerződés teljesítésével kapcsolatos vagy az egymásról, különösen egymás működéséről, szervezetéről tudomásukra jutott, birtokukba került információ, illetőleg más módon megismert, nyilvánosan nem hozzáférhető minden tény és adat, okirat, dokumentum, eljárás üzleti titoknak minősül, amelynek nyilvánosságra hozatala a Felek hivatali, üzleti vagy egyéb érdekeit sértené.

5. Szolgáltató szavatol azért, hogy az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/ EK rendelet hatályon kívül helyezéséről (általános adatvédelmi rendelet, röviden: GDPR), az információs önrendelkezési jogról és az információszabadságról szóló 2011. évi CXII. törvény, valamint az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény előírásainak megfelelő adatvédelmet biztosít.

6. Az adatok jogosulatlan nyilvánosságra hozatalából származó hátrányok, valamint az ezek kiküszöböléséhez szükséges költségek – az egyéb felelősségen túl – azt a felet terhelik, akiknek a jogosulatlan nyilvánosságra hozatal tekintetében a felelőssége fennáll.

**VI. VEGYES RENDELKEZÉSEK**

1. Jelen feladat átadási/átvállalási szerződés 2024. május 15. napján lép hatályba, és határozatlan időre szól.

2. Felek kötelezik magukat arra, hogy amennyiben a jelen Szerződést érintő adatváltozás történik, erről a másik Felet haladéktalanul írásban értesítik.

3. Amennyiben bármelyik fél a másik fél mulasztása, illetve hibája miatt nem tudja a feladatát ellátni, köteles haladéktalanul – a szóbeli jelzés mellett utólag írásban is megerősítve – jelezni azt a másik félnek a mulasztás megszüntetése vagy a hiba elhárítása érdekében.

4. Jelen Feladat átadási/átvállalási Szerződés csak a Felek egybehangzó akaratelhatározásával írásban módosítható. Az egyoldalú szerződésmódosítás semmis.

5. Felek jelen Feladat átadási/átvállalási szerződést közös megegyezéssel az általuk meghatározott nappal megszüntethetik. A szerződés megszüntetése esetén a felek további szolgáltatásokkal nem tartoznak, és kötelesek egymással a megszűnés előtt már teljesített szolgáltatásokkal elszámolni.

6. Jelen Feladat átadási/átvállalási szerződést bármelyik fél a másik félhez címzett írásbeli nyilatkozatával, indoklás nélkül, három hónapos hatállyal felmondhatja.

7. Felek a másik fél súlyos kötelezettségszegése esetén jogosultak jelen szerződést írásban, egyoldalú jognyilatkozattal, azonnali hatállyal felmondani, ha a másik fél a jelen szerződésben vállalt lényeges kötelezettségét súlyosan megszegi, és azt nem orvosolja az erre vonatkozó írásbeli felszólítást követő nyolc napon belül. A kötelezettség teljesítésére felhívó írásbeli felszólítást nem kell megküldeni, ha a szerződésszegés olyan súlyú, hogy a sérelmet szenvedett féltől a továbbiakban nem várható el a szerződés fenntartása. Ha a szerződés a szolgáltató részéről történő felmondása alapos ok nélkül történt, a Szolgáltató az okozott kár és az Átadó önkormányzat számlával igazolt költségei megtérítésére köteles. Ha a szerződés Átadó önkormányzat részéről történő felmondása alapos ok nélkül történt, az Átadó önkormányzat köteles a Szolgáltató felmondásból származó kárát megtéríteni.

8. Súlyos szerződésszegésnek minősül, különösen a másik fél sérelmére szándékosan elkövetett jogellenes cselekmény, valamint, ha bármely szerződő fél a feladat ellátását befolyásoló lényeges kötelezettségének írásbeli felszólítás ellenére sem tesz eleget, vagy olyan mértékben hibásan (késedelmesen) tesz eleget, hogy az a feladatellátást akadályozza.

9. Felek kikötik, hogy esetleges vitás kérdéseiket elsősorban békés úton rendezik, melynek eredménytelensége esetére kikötik a Nyíregyházi Törvényszék kizárólagos illetékességét.

10. A jelen Feladat átadási/átvállalási Szerződésben nem szabályozott kérdésekben egyebekben a Polgári Törvénykönyvről szóló 2013. évi V. törvény rendelkezései, valamint a vonatkozó egészségügyi, társadalombiztosítási és finanszírozási tárgyú jogszabályok az irányadók.

11. Jelen Feladat átadási/átvállalási Szerződés hatályba lépése napján hatályát veszti az Átadó önkormányzat és a Szolgáltató jogelődjeként az Egészségügyi Alapellátási Igazgatósággal, a jelen szerződés tárgyában megkötött Feladat átadási/átvállalási Szerződés. A Felek a megszüntetett szerződésből eredő elszámolási kötelezettségeiket a megszűnést követő hónap 15. napjáig kötelesek teljesíteni.

12. Jelen szerződés négy, egymással mindenben megegyező példányban készült, amelyből két példány az Átadó önkormányzatot, két példány a Szolgáltatót illeti meg.

Felek a jelen Szerződést – annak elolvasása és értelmezése után – mint akaratukkal mindenben megegyezőt jóváhagyólag írták alá.

Tiszavasvári, 2024………… Nyíregyháza, 2024. ……………..

------------------------------------ ------------------------------------

**Átadó önkormányzat képviseletében Szolgáltató Képviseletében**

**Szőke Zoltán Nagyné Hermányos Zsuzsanna**

**polgármester igazgató**

------------------------------------ ------------------------------------

**Pénzügyi Ellenjegyző Pénzügyi Ellenjegyző**

**………………….. Metzner Zsolt**

**pénzügyi vezető intézményvezető**

**KÖZIM**