**ELŐTERJESZTÉS**

**Tiszavasvári Város Önkormányzata Képviselő-testületének**

**2024. május 9-én tartandó ülésére**

Az előterjesztés tárgya: **Előszerződés kötése a** **Tiszavasvári I. számú felnőtt háziorvosi körzet ellátására**

Melléklet: Háziorvosi kérelem

A napirend előterjesztője: Szőke Zoltán polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/5507-…./2024.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Szociális és Humán Bizottság | Szmsz 5. melléklet 1.10. pontja |
| Pénzügyi és Ügyrendi Bizottság | Szmsz 4. melléklet 1.30. pontja |

Az ülésre meghívni javasolt szervek, személyek:

|  |  |
| --- | --- |
| dr. Szerényi Nikoletta háziorvos | drszerenyi@gmail.com |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2024. május 2.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**Előszerződés kötése a Tiszavasvári I. számú felnőtt háziorvosi körzet ellátására**

**Tisztelt Képviselő-testület!**

Dr. Szerényi Nikoletta háziorvos kérelmet nyújtott be a képviselő-testülethez, melyben **kéri a képviselő-testület hozzájárulását a Tiszavasvári I. számú betöltetlen felnőtt háziorvosi körzet praxisjogának megszerzéséhez.** Doktor Nő 2013-ban szerezte meg orvosi oklevelét, 2017-ben háziorvosi szakvizsgát, 2022-ben foglalkozás-orvostani szakvizsgát szerzett. 2018-tól jelenleg is Tiszadobon lát el háziorvosi feladatokat. A Tiszavasvári I. számú felnőtt háziorvosi körzet praxisjogának megszerzése esetén egy járásszékhely településen a prevenciós munkát jobban el tudná látni, több kollégával tudna együtt dolgozni.

Az önálló orvosi tevékenységről szóló 2000. évi II. törvény 2/A. § rendelkezése szerint, **ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek**. Az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Korm.rendelet 3.§ (2) bekezdése értelmében a praxisengedély kiadása az Országos Kórházi Főigazgatóság (a továbbiakban: engedélyező szerv) hatáskörébe tartozik. Az engedélyező szervet megkerestem véleménye beszerzése érdekében, mely vélemény az előterjesztés 1. mellékletét képezi. **Az OKFŐ véleménye szerint nem látszik akadálya a feladatellátási-előszerződés megkötésének dr. Szerényi Nikoletta háziorvossal.** A háziorvos a praxisjog megszerzése iránti kérelemmel egyidejűleg ezen előszerződést és egyéb szükséges dokumentumokat köteles megküldeni az engedélyező szervnek. Amennyiben a háziorvos az engedélyező szerv döntése alapján megszerzi a körzet praxisjogát, működési engedély iránti kérelemmel kell fordulnia a hatósághoz, majd a végleges működési engedély meglétét követően a NEAK-hoz a finanszírozási szerződés megkötése érdekében. A működési engedély benyújtásához szükséges az önkormányzat és a háziorvos közötti feladatellátási szerződés benyújtása, melyről az előterjesztést a praxisjog megszerzését követően terjesztem a képviselő-testület elé.

A Tiszavasvári I. számú felnőtt háziorvosi körzetben (dr. Rojkó László volt körzete) **2022. július 5. napjától dr. Malinák Gyula látja el** a háziorvosi feladatokat helyettesítési feladatellátási szerződés keretében. Doktor Urat előzetesen tájékoztattam arról, hogy a körzet praxisjogának megszerzésére van szándék Dr. Szerényi Nikoletta részéről, így helyettesítési szerződés közös megegyezéssel történő megszüntetését javasoltam 2024. október 31. napjával. A praxisjog Doktor Nő általi megszerzését követően – a vele kötendő feladatellátási szerződéssel egyidejűleg – képviselő-testület elé terjesztem dr. Malinák Gyulával kötött helyettesítési feladatellátási szerződés megszüntetéséről szóló előterjesztést.


Kérem a képviselő-testületet, tekintettel az engedélyező szerv támogató véleményére is fogadja el dr. Szerényi Nikoletta háziorvossal kötendő előszerződést.


Tiszavasvári, 2024. május 2.


**Szőke Zoltán**

**polgármester**

**előterjesztés melléklete**







**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**.../2024. (V. 9.) Kt. számú**

**határozata**

**Előszerződés kötése a Tiszavasvári I. számú betöltetlen felnőtt háziorvosi körzet ellátására**

Tiszavasvári Város Önkormányzata Képviselő-testülete az önálló orvosi tevékenységről szóló 2000. évi II. törvény 2/A. § -ában foglaltak alapján az alábbi határozatot hozza:

Elfogadja Tiszavasvári Város Önkormányzata és dr. Szerényi Nikoletta háziorvos közötti - a Tiszavasvári I. számú felnőtt háziorvosi körzet ellátására vonatkozó - előszerződést a határozat 1. melléklete szerinti tartalommal.

Felhatalmazza a polgármestert az előszerződés aláírására és felkéri, hogy a döntésről tájékoztassa az érintett háziorvost.

Határidő: azonnal, illetve esedékességkor Felelős: Szőke Zoltán polgármester

**Háziorvosi feladatellátási**

**előszerződés**

amely létrejött egyrészről **Tiszavasvári Város Önkormányzata** (székhelye: 4440 Tiszavasvári, Városháza tér 4., adószáma: 15732468-2-15, törzskönyvi azonosító száma: 732462, képviseli **Szőke Zoltán polgármester)** (továbbiakban: önkormányzat),

másrészről **dr. Szerényi Nikoletta** (szül.: ………………., an.: ………………, nyilvántartási száma: 75943) **mint praxisjogot megszerezni kívánó felnőtt háziorvos, együttesen mint Szerződő Felek** között az alulírott helyen és időben jelen szerződésben meghatározott feltételek szerint.

1.Az előszerződés tárgya Tiszavasvári Város Önkormányzata Képviselő-testületének az egészségügyi alapellátási körzetek megállapításáról szóló önkormányzati rendelet 1. melléklete szerint meghatározott területi ellátási kötelezettséggel működtetett I. számú felnőtt háziorvosi körzet feladatellátására vonatkozó, az önálló orvosi tevékenységről szóló 2000. évi II. törvény (továbbiakban: Öotv.) 2/B.§ szerinti feladatellátási szerződés megkötése.

2.Szerződő Felek megállapodnak abban, hogy amennyiben dr. Szerényi Nikoletta háziorvos az önálló orvosi tevékenységről szóló 2000. évi II. törvény 1.§ (2) bekezdés c) pontja szerinti praxisjogot megszerzi, a praxisjogot engedélyező határozat véglegessé válását követően a Felek a feladatellátási szerződést haladéktalanul megkötik, amennyiben annak valamennyi jogszabályi feltétele biztosított.

3. Dr. Szerényi Nikoletta kijelenti, hogy a praxisjog megszerzésének feltételeivel rendelkezik.

4.Szerződő Felek rögzítik, hogy dr. Szerényi Nikoletta jelen előszerződést az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Korm. rendeletben szabályozott praxisengedély kiadása iránti kérelemhez csatolja.

5.Szerződő Felek kötelezettséget vállalnak arra, hogy a feladatellátási szerződést a praxisengedély igazolását követően haladéktalanul megkötik 2024. november 1. napi hatállyal, amennyiben ennek valamennyi jogszabályi feltétele biztosított.

6.Dr. Szerényi Nikoletta háziorvos kijelenti, hogy az általa vállalt feladatellátási szerződést az 1. pontban körülírt feladatellási kötelezettségből eredő felnőtt háziorvosi feladatok ellátására az általa megjelölt gazdasági társaság, a **Szerényi Med** **Egészségügyi Szolgáltató Kft.** (székhelye: 4456 Tiszadob, Mátyás király utca 19, cégjegyzékszáma: 15-09-085299, adószáma: 26325592-1-15.) köti meg. A végeleges szerződés megkötése esetén a szolgáltatásért dr. Szerényi Nikoletta háziorvos személyesen felel, aki az önálló orvosi tevékenységet az Öotv. 2.§ (1) bekezdése alapján személyesen folytatja.

7.Szerződő Felek rögzítik, hogy a feladatellátási szerződésben szabályozzák a feladatellátás részletes feltételeit.

8.Jelen előszerződésben nem szabályozott kérdésekben a hatályos egészségügyi és társadalombiztosítási jogszabályokat, valamint a Polgári törvénykönyvről szóló 2013. évi V. tv. (továbbiakban: Ptk) rendelkezéseit kell alkalmazni.

9. Szerződő Felek bármelyik megtagadhatja a szerződés megkötését a Ptk. 6:73.§ (3) bekezdésében meghatározott esetekben, továbbá jelen előszerződésben előírt feltételek hiánya esetén.

10. Jelen előszerződés az aláírás napjától hatályos. Jelen előszerződés megszűnik, azzal az időponttal, mellyel Szerződő Felek a feladatellátási szerződést megkötik.

11. Jelen előszerződést Szerződő Felek elolvasás és értelmezés után, mint akaratukkal mindenben megegyezőt alulírott helyen és időben jóváhagyólag aláírták.

12. Jelen előszerződés 4 példányban készült, melyet Tiszavasvári Város Önkormányzata Képviselő-testülete … /2024. (V.9.) Kt. számú határozatával jóváhagyott.

Tiszavasvári, 2024. ………………………..

…………………………………. …………………………………..

**Tiszavasvári Város Önkormányzata dr. Szerényi Nikoletta**

**képviseletében praxisjogot megszerezni**

**Szőke Zoltán polgármester kívánó háziorvos**

**ZÁRADÉK**

Alulírott **dr. Szerényi Nikoletta, mint a Szerényi Med Egészségügyi Szolgáltató Kft**. (székhelye: 4456 Tiszadob, Mátyás király u. 14., cégjegyzékszáma: 15-09-085299, adószáma: 26325592-1-15.) ügyvezetője kijelentem, hogy a fenti előszerződést elolvastam, tartalmát teljes terjedelemben megismertem, a Szerényi Med Egészségügyi Szolgáltató Kft.-ét terhelő kötelezettségeket tudomásul vettem, azokat a Kft-re nézve kötelezőnek ismerem el.

Tiszavasvári, 2024. ………………………….

……………………………………….

**MEDICINA-EURO Egészségügyi Szolgáltató Kft**

**képviseli: dr. Szerényi Nikoletta ügyvezető**